ไทย-ญี่ปุ่น ประกาศความก้าวหน้าและสิทธิประโยชน์โอกาสการลงทุนในพื้นที่อีอีซี ดึงดูดนักลงทุนญี่ปุ่นและทั่วโลก
นายสีหศักดิ์ พวงเกตุแก้ว ที่ปรึกษาด้านการต่างประเทศ สำนักงานคณะกรรมการนโยบายเขตพัฒนาพิเศษภาคตะวันออก (อีอีซี) เปิดเผยว่า การจัดสัมมนา “Business Opportunities in Eastern Economic Corridor” ในครั้งนี้ ได้รับความร่วมมือจากองค์การส่งเสริมการค้าต่างประเทศของญี่ปุ่น หรือ JETRO ในการเผยแพร่ความก้าวหน้าการสร้างโอกาสการลงทุนในพื้นที่อีอีซี ต่อนักลงทุนและภาคเอกชนญี่ปุ่นและนำเสนอสิทธิประโยชน์การลงทุนในพื้นที่เขตส่งเสริมเศรษฐกิจพิเศษ เพื่อดึงดูดให้ภาคเอกชนญี่ปุ่น เข้ามาลงทุนในพื้นที่อีอีซี ปัจจุบันมีคำขอการลงทุนจากนักลงทุนญี่ปุ่นเป็นลำดับ 1 ที่สนใจเข้ามาลงทุนในไทย สะท้อนถึงความพร้อมและศักยภาพในพื้นที่อีอีซี  ที่เกิดความก้าวหน้าด้านโครงสร้างพื้นฐาน ดิจิทัล 5G และการพัฒนาบุคลากรอย่างเป็นรูปธรรม อีอีซี กำหนดแผนการลงทุนระยะ 2 ระหว่างปี 2566-2570 มูลค่าการลงทุน 2.2 ล้านล้านบาท ซึ่งจะเน้นการลงทุนอุตสาหกรรมเทคโนโลยีขั้นสูงต่อยอดด้านการวิจัยและพัฒนาในกลุ่มอุตสาหกรรมเป้าหมาย 4 กลุ่ม ได้แก่ อุตสาหกรรมสุขภาพและการแพทย์  อุตสาหกรรมดิจิทัล อุตสาหกรรมยานยนต์สมัยใหม่หรือ EV ที่เกี่ยวข้องกับเทคโนโลยี  Smart Mobility และอุตสาหกรรมขนส่งและโลจิสติกส์ ผ่านการมุ่งส่งเสริมการลงทุนภายใต้นโยบายเศรษฐกิจใหม่ หรือ BCG โมเดล ผลักดันให้พื้นที่อีอีซี เป็นพื้นที่การลงทุนอุตสาหกรรมลดการปล่อยก๊าซเรือนกระจก ที่จะเป็นเทรนด์สำคัญของโลก เพิ่มแรงจูงใจและรองรับนักลงทุนจากทั่วโลกในอนาคต